|  |
| --- |
| **Gen. 16:1-16**  **“God hoor jou – Hy is by jou.”**  Andries Burger, GK Pinetown, 15 Okt. 2017 |

Dit is al 10 jaar gelede wat die Here die eerste keer beloof het dat Abram ŉ groot nageslag sal hê.

Hy is nou al 85 en Sarai 77 en steeds het hulle geen kind nie. Jy kan jou seker indink watter teleurstelling die elke maand moes wees – die hoop en verwagting, en dan die bevestiging dat sy steeds nie swanger is nie.

Toe Abram erg moedeloos was, het die Here hom versterk deur nie net die belofte te herhaal nie, maar ŉ formele verbond met hom te sluit.

Maar steeds word Sarai nie swanger nie...

Wat moes hulle doen? Moet hulle net glo en vertrou en wag?

Wat is hulle verantwoordelikheid, op watter manier wil die Here vir hulle kinders gee?

Wil Hy hê hulle moet meewerk in die vervulling van die belofte?

Dit was ŉ algemene praktyk destyds, dat ŉ vrou wat nie kinders kon hê nie, kinders van haar slavin kon aanneem as haar eie.

Ragel verduidelik dit in Gen. 30:1-8. Sy was ook kinderloos en toe smeek vir Jakob om ŉ kind in haar te verwek; hy vererg hom toe en sê met reg dat hy nie God se werk kan oorneem nie, want dit is God wat sorg dat sy nie swanger word nie.

En dan sê sy, volgens die algemene gebruik, dat Jakob haar slavin Bilha as vrou moet vat sodat sy swanger kan word en dat Bilha dan op Ragel se skoot, namens Ragel, ŉ kind kan hê.

En toe die seun gebore is, toe neem Ragel hom aan as haar kind en sý gee hom die naam Dan; en daarna nog een, Naftali.

Is dit dalk die manier hoe God die belofte aan Abram wil vervul?

God het nie vir hulle gesê hoe nie; Hy het nie spesifiek Sarai se naam in die belofte genoem nie.

En selfs al het Hy, dan kon Hy dalk bedoel om die kind aan haar gee deur haar slavin?

Dis dalk toe Sarai besef dat sy menslik gesproke nie meer kinders kan hê nie, dat sy vir Abram vra of hulle nie ook die algemene praktyk moet volg nie, en hy stem saam (v.2).

Ons gemeente ken ook hierdie situasie, nie waar nie? Jy ken dit dalk in jou eie lewe?

Onthou julle hoe ons geworstel het oor wat ons te doen gestaan het in die tyd toe ons fondse onvoldoende was om vir Henning-hulle te versorg?

Moet ons net bid en vertrou, of moet ons ook uitspring en fondsinsamelings reël?

Ons weet die Here sal uitkoms gee, maar ons is tog nie sonder verantwoordelikheid nie?

Was hierdie optrede van Sarai en Abram, om via Hagar ŉ kind te hê, kleingeloof en sonde om self te wil ingryp omdat hulle moeg en moedeloos gewag was vir God?

Baie mense reken so, maar ek dink nie ons moet dit noodwendig so sien nie.

Met die beperkte openbaring wat Abram en Sarai op daardie tydstip van God gehad het, lyk dit nie vir my na kleingeloof en ongeduld wanneer hulle oordeel dat die Here dalk wil hê hulle moet meewerk om sy belofte waar te maak nie.

Wat wel opval is dat hier geen verwysing is dat Abram en Sarai die Here se Naam aangeroep het in hulle oorweging van wat sy wil sou wees nie. Dit is tog wat jy sou verwag?

En tog was hulle oortuig dat hulle reg handel.

Trouens, totdat Ismael 13 jaar oud was, was Abram oortuig dat Ismael die vervulling van God se belofte was. (Dit lees ons later in Gen. 17:18)

God seën hulle plan toe Hagar swanger word.

Keur Hy dan goed dat ŉ man meer as een vrou mag hê?

Daar is mense wat ook hierdie teks wil gebruik in ŉ argument dat dit aanvaarbaar is. En dan is dit maklik vir hulle om ander voorbeelde by te bring soos Jakob, en Dawid, en Salomo.

Hulle maak ŉ fout om te dink alles wat God se mense doen reg en volgens sy wil is.

Kyk maar hoeveel moeilikheid het meer as een vrou in daardie huise gebring.

Later in God se openbaring maak Hy dit baie duidelik.

Hoe lyk die voorbeeld wat Paulus aan die gemeente stel wanneer hy die vereistes stel van die huwelik van ŉ ouderling en diaken? Een man en een vrou. (1 Tim. 3:2, 8/ Tit. 1:6)

In Ef. 5 word dit so duidelik soos daglig gestel dat die huwelik ŉ verbond voor God van net één man en één vrou moet wees. Dat die huwelik ŉ afbeelding en voorbeeld is van die verhouding tussen Christus en sy bruid, die kerk. Hoeveel bruide en bruidegomme? Net een elk.

Hagar word swanger soos Sarai en Abram gehoop het. Maar toe kom die moeilikheid van die mens se sondige natuur.

Hagar dink sy is beter as Sarai en begin Sarai verkleineer.

Sarai beskuldig Abram dat dit alles sy skuld is.

Abram ontrek hom sonder om verantwoordelikheid te neem as hoof van die huis en bevestig dat sy byvrou, Hagar, steeds Sarai se slavin bly – en dat Sarai moet maak wat sy wil.

Sarai maak dit moeilik vir Hagar om haar weer op haar plek te sit as ŉ slavin.

Hagar kry swaar weens haar eie hoogmoed, maar in plaas daarvan dat die beproewing haar tot selfondersoek en bekering bring – vat sy die pad.

Ons weet nie presies hoe ver sy gekom het nie, maar ons weet sy was op pad terug Egipte toe, want Sur (v.7) lê in die rigting van Kanaän na Egipte toe.

Daar by ŉ fontein ontmoet die Engel van die Here haar.

Hy was nie maar ŉ gewone engel, of boodskapper van God nie – dit was ŉ fisiese verskyning van God self (teofanie).

Hoe weet ons dit?

In v. 10 praat Hy in die eerste persoon dat Hy self vir haar ŉ ontelbare groot nageslag sal gee;

in v.13 lees ons dat dit die Here was wat met haar gepraat het en

daarom spreek sy Hom in haar gebed aan as “ŉ God wat sien.”

“Hagar, slavin van Sarai, waar kom jy vandaan en waarheen gaan jy?” vra God vir haar (v.8)

Hy weet natuurlik presies, maar met sy vraag wil Hy haar tot selfondersoek bring. Hy wil haar help om perspektief te kry.

Eerlik en op die man af bely sy dat sy iets doen wat verkeerd is. Sy loop van haar eienares af weg.

Sy loop weg van die huis waar sy bevoorreg was om in die omgewing of in die dampkring van God se beloftes te lewe.

Weg van die eienares af wat haar ingetrek het om, soos hulle gedink het, deel te word in die vervulling van God se aller wonderlikste beloftes.

Weg van die ware God se mense af...

Sy antwoord nie waarheen nie – maar sy moes weet:

dat sy op pad is om deur ŉ lang woestyn te reis, en dit terwyl sy swanger is;

dat sy op pad was terug na afgodedienaars.

God is netso reguit in sy antwoord – Gaan terug en onderwerp jou, gaan terug en verneder jouself onder haar. (v.9)

Hy draai nie doekies om nie, Hy probeer dit nie kamoefleer in mooi woordjies nie, ons kan se Hy bak nie mooi broodjies nie.

Wanneer ons met mekaar praat is ons soms te sensitief om verkeerde gedrag aan te spreek en reg te stel.

As iets nie reg is nie, moet ons dit maar vir mekaar so sê. En ons moet leer om so na mekaar te kan luister.

Is daar verkeerde dinge wat jy doen, of regte dinge wat jy nalaat in jou lewe?

Is daar beproewing wat jy nie wil verduur nie en op allerhande maniere probeer vryspring?

Stop daarmee en gaan terug na wat God op jou pad bring en toelaat.

Laat Hy jou in jou swaarkry en in jou prysgawe bemoedig en

jou laat groei in jou afhanklikheid van Hom en in jou oorgawe aan Hom.

Hy stuur Hagar terug om die moeilike te gaan doen waarvoor sy nie meer kans gesien het nie. Dit is daardie, “verneder jouself en neem jou kruis op” waartoe Jesus elke gelowige oproep.

Sodat Christus se gesindheid in ons sal wees, skryf Paulus in Fil. 2

En dan, nadat Hy haar terugstuur het

bemoedig Hy haar met die belofte van ŉ groot nageslag,

en daarby die profesie dat haar seun en sy nasate moeilike mense sal wees,

ontembaar soos ŉ wilde donkie,

hy teen almal en almal teen hom.

Dink maar hoe het dit nie waar geword nie – is die Arabiere nie juis so nie?

En sy naam ... Noem hom “die Here het jou in jou ellende verhoor” (OAV) – Noem hom Ismael. Watter troos is daar nie in hierdie naam nie!?

Hierdie naam en Hagar se reaksie bring ons by die fokuspunt van hierdie teksgedeelte.

Sy is ŉ vrou, wat in daardie tyd geen aansien of posisies gehad het nie.

Sy is ŉ slavin, wat haar dus nog minder aansien gee.

Nog erger - sy is besig om van haar eienares af weg te loop omdat sy swaarkry oor haarself gebring het met haar ondankbare hoogmoedigheid.

Om dan te ervaar dat die almagtige, ewige, alomteenwoordige God haar hoor en verhoor en aan haar verskyn? Hoe wonderbaar is dit nie?

Soos wat Hy vir Adam en Eva gaan soek het toe hulle vir Hom weggekruip het, so kom soek Hy haar toe sy wegloop.

Sy sou dalk nog kon dink dat Hy aan Abram sou verskyn, soos aan Adam en Noag. Belangrike mense.

Maar aan ŉ eenvoudige, nikswerd, wegloop Egiptiese slavin?

Sy het dalk gedink sy is alleen in haar ellende – maar God self het haar gehoor, en verhoor.

Dis wat God van homself bekendmaak...

Hy is ŉ genadige nabye God vir almal, maar in die besonder vir hulle wat swaarkry (selfs weens hulle eie toedoen), aan hulle wat op die rand van die lewe is.

“U is ŉ God wat sien” erken sy in haar gebed (v.13)

En dan vra sy eintlik in verbasing hoe dit is dat sy Hom gesien het wat haar sien? Sy wat maar net ŉ nikswerd wegloop slavin is!

Broer en Suster

Jy is dalk op ŉ moeilike plek in jou lewe, jy kan dalk alleen en eensaam in ellende voel.

Dit maak nie saak hoe gering ek en jy is nie, of hoe groot jou swaarkry is nie.

Dit maak nie eens saak as jy self die oorsaak van jou swaarkry is nie.

God hoor jou, Hy verhoor, Hy sien jou!

Jy is nie alleen en vergete nie, Hy is by jou.

As jy sukkel om dit te aanvaar of om dit te beleef, vra dan hulp daarmee – Vra God aanhoudend in gebed, soek dit in sy Woord – maar vra ook by enige een van sy mense, ons gelowiges hier bymekaar, om jou by te staan en saam te bid en te help soek na sy nabye troos en vrede.

Dit wat God hier bekendmaak oor sy karakter het Hy in oorvloed volbring in Jesus Christus.

Hy het gehoor en gesien hoe nikswerd mense (ook ek en jy), in ewige ellende is weens ons eie toedoen. Sonder uitkoms ... sonder hoop ... verlore ...

Soos met Hagar het Hy ook aan ons verskyn in die vlees, Hy was ŉ mens tussen ons.

As mens het Hy elke swaarkry en elke ellende van ons leer ken en verduur...

Ons grootste ellende van sondestraf en dood het Hy op Hom geneem en dit verduur, gely, gesterf ... en oorwin!

Vir ons... sodat ons sonde nie meer in die pad staan van volle gemeenskap met God nie.

As mens het Hy opgevaar om in die hemel te wees as bewys en waarborg dat ons ook daar by Hom sal wees.

As God en Gees is Hy egter by ons, in ons – nou reeds. In hierdie lewe met sy beproewings.

Die Heilige Gees wat die Jesus as Trooster beloof het (Joh. 14:16) is aan elkeen gegee wat glo, Hy woon in ons (1 Tim. 1:14).

Jy is nie alleen nie – al voel jy swak en eensaam en afgesonder en klein en dalk nikswerd.

Voordat Hy opgevaar het verklaar Hy dat Hy “alle mag en die hemel en op die aarde” ontvang het en dan herinner Hy ons,

“Onthou Ek is by julle al die dae tot die voleinding van die wêreld.” (Mat. 18:18, 20).

As dit tog net vir my en vir jou ŉ aanhoudende en voortdurende konstante werklikheid wil wees!

Op baie plekke leer ons dat ons God se verteenwoordigers is en moet wees. Dat ons die beeld van Jesus Christus moet uitstraal.

Mense moet God se “hoor en verhoor” in hulle ellende by ons ervaar, hulle moet sy teenwoordigheid leer ken uit ons teenwoordigheid.

Veral in die gemeente, maar ook daar buite moet mense God se nabyheid deur ons nabyheid leer ken.

Dit is by ons wat hulle Jesus se uitnodiging moet hoor en ervaar – “Kom na Jesus toe almal wat uitgeput en oorlaai is, en Hy sal julle rus gee.” (Mat. 11:28)

Daardie rus in beproewing moet hulle by ons as God se mense leer ken.

(Selfs al is hulle swaarkry deels of heeltemal hulle eie toedoen.)

Hoe sal ons dit kan doen?

Sonder God se Gees kan ons nie – en daarom kan ongelowiges geen langdurige en ewige troos bring nie.

En gelowiges kan dit net doen omdat ons die Gees van God ontvang het,

omdat Christus by ons is en in ons is.

Dit is eintlik Hy wat dit deur ons doen.

Nie ons nie, Hy in ons.

Maar daarvoor moet ons sy teenwoordigheid opsoek, gedurig, tydig en ontydig.

Ons moet mekaar daaraan herinner in ons gesprekke.

Hoekom praat ons so min met mekaar oor God se teenwoordigheid en sy nabyheid?

Of oor ons soeke en verlange om dit te beleef?

Asseblief broer en suster,

Doen moeite om mekaar te hoor en te sien.

Bel mekaar, besoek mekaar...

Moenie gou-gou haastig huis toe gaan na die erediens nie!

Ek weet dit is moeilik om jou gewoontes te verander...

Maar wil jy nie asseblief God se nabyheid vir iemand anders wees nie?

Vra vir ander waaroor hulle dankbaar is –

en vra hulle waarmee hulle sukkel en swaarkry

en vra hoe jy en ons as gemeente kan help!

En luister dan, luister regtig – wys vir mekaar God se karakter van hoor en sien en naby wees!

En as jy alleen voel, en swaarkry –

deel dit met God se mense, eerlik sonder om daaroor sleg te voel.

En weet verseker,

dat selfs al is sy mense onhandig en selfs laks en ontrou in hulle uitleef daarvan –

God self is by jou en sal jou vrede gee.

Soek hom op dag en nag, en hou aan vra dat ander saam soek en saam bid dat jy sy nabyheid sal ervaar – want Hy sal hom laat vind (Jak. 4:8),

Vertrou sy belofte aan elkeen wat aan Hom vasgryp in geloof –

Hy is by jou tot aan die voleinding van die wêreld.

Amen